‘Spoorwegdiewe’ twee keer op selfde plek vasgetrekArgieffoto Vyf mans sal vandag in die Klerksdorp-landdroshof in Noordwes verskyn op aanklag van besit van gesteelde goedere nadat gesteelde spoorwegmateriaal ter waarde van honderde duisende rande in hul besit gevind is. Kapt. Aafje Botma, woordvoerder van die polisie, sê die vyf beskuldigdes is vandeesweek in twee verskillende voorvalle op dieselfde plek in Hartbeesfontein naby Klerksdorp vasgetrek. Die eerste twee is Dinsdag in hegtenis geneem nadat 58 spoordwarslêers in hul besit gevind is. “Lede van die blitspatrollie was aan diens toe hulle inligting ontvang het van ŉ wit Mitsubishi-vragmotor waarop spoordwarslêers gelaai word naby Rietkuil-plaas buite Hartbeesfontein,” het Botma gesê. “Hulle het die vragmotor opgemerk waar dit in die rigting van Klerksdorp gery het en die voertuig voorgekeer. In die vragmotor het hulle 58 dwarslêers ter waarde van R158 000 aangetref. Die insittendes kon nie verduidelik waar hulle die goedere gekry het nie en is onmiddellik in hegtenis geneem. Daar is ook op die vragmotor beslag gelê.” Die polisie se tweede deurbraak het gister in die vroeë oggendure gekom toe hulle weer ŉ wenk ontvang het van ŉ vragmotor wat wéér materiaal naby Rietkuil-plaas oplaai. “Die polisie het weer die vragmotor op die Klerksdorp-pad gevind, voorgekeer en deursoek en hierdie keer is 160 spoordwarslêers, 148 spoorstawe, drie gassilinders en diesel in die vragmotor gevind. Die goedere was na raming altesaam R376 000 werd,” het Botma gesê. Drie insittendes in die vragmotor is in hegtenis geneem en hulle sal vandag saam met die twee verdagtes wat vroeër vasgetrek is in die hof verskyn.